
בס"ד יום שישי לסדר בשלח ט"ז בשבט תשפ"א
פרשת בשלח
אתמול היה לנו מבחן בחשבון. אני יודעת חשבון מצוין, פתרתי את התרגילים בקלי קלות, כתבתי מהר את התשובות, וכמעט שהגשתי למורה את המבחן... אבל, פתאום ראיתי את רותי. היא ישבה לידי, מכונסת בעצמה, ומעיניה זלגו דמעות רותחות. כן, הרגשתי את החום של דמעותיה קרוב קרוב אלי. כל כך ריחמתי עליה. ממש נקרעתי בתוך עצמי, לא יכולתי לראות כמה היא בוכה ומצטערת. הייתי כל כך מצוערת בגללה, כי בכלל, קשה לי באופן עקרוני לראות שאנשים בוכים, אני חייבת שזה יפסיק והרגע!! עצמתי את העיניים כדי לא לראות את הדמעות הזולגות, אבל את הבכי החרישי שמעתי גם שמעתי. אז בלי לחשוב פעמיים הסתכנתי במעשה אסור, וגילית לה את התשובות... מה, זה לא נקרא שאני בעלת חסד במהות שלי?! אבל הייתה בי כזאת רגישות ממש לא יכולתי שהיא תבכה?!
בשבוע שעבר עליתי לאוטובוס מערד לבני ברק. האוטובוס התמלא. כיסא אחר כיסא נתפס, ומהר מאוד הבנתי שכשרבקי בת דודתי תעלה בתחנה האחרונה, לא יישארו כבר מקומות פנויים.  ממש לא התחשק לי לשבת לבד את כל הדרך הארוכה. וחוץ מזה, שבאמת, אם אני לא אדאג לה למקום, מי ידאג לה?! לכן עברתי מהר לשבת בכיסא החיצוני, ושמתי על הכיסא הפנימי שלידי את השקית שלי. "תפוס", אמרתי לאשה שרצתה לשבת, "זה המקום של בת דודתי". 
דווקא חשבתי שזה היה מעשה אצילי, חסד של ממש! כי האמת שגם היה לי ממש אכפת מרבקי שיהיה לה מקום לשבת, ושהיא לא תצטרך לעמוד כל הדרך... מה זו לא אצילות? זה לא חסד? זה לא אומר שאני מאוד רגישה?! 
השבוע, פרשת בשלח, נלמד שצריך להיות רחמנים וחומלים על הזולת. ונלמד גם להבדיל בין חמלה לחמלה, בין רחמים אמיתיים לבין אלו שלא כל כך...
בפרשת בשלח מסופר על ים סוף שנקרע לשניים, על בני ישראל שעברו בחרבה בתוך הים, וחזו בכל הניסים הגדולים, ועל שירת הים שהם שרו להקב"ה. (פרק ט"ו פסוקים א', ב') "אָז יָשִׁיר מֹשֶׁה וּבְנֵי יִשְׂרָאֵל אֶת הַשִּׁירָה הַזֹּאת לַה' וַיֹּאמְרוּ לֵאמֹר אָשִׁירָה לַה' כִּי גָאֹה גָּאָה סוּס וְרֹכְבוֹ רָמָה בַיָּם. עָזִּי וְזִמְרָת קָהּ וַיְהִי לִי לִישׁוּעָה זֶה קֵלִי וְאַנְוֵהוּ אֱלֹקֵי אָבִי וַאֲרֹמְמֶנְהוּ".
דרשו חז"ל (במסכת שבת קלג:) על המילים: "זֶה קֵלִי וְאַנְוֵהוּ": "אבא שאול אומר "וְאַנְוֵהוּ" – הוי דומה לו, מה הוא חנון ורחום, אף אתה היה חנון ורחום. ופירש רש"י: "ולשון אַנְוֵהוּ, אני והוא, אעשה עצמי כמותו לדבק בדרכיו". 
וכהמשך לדברי אבא שאול, דורשים חז"ל על הפסוק: "וְנָתַן-לְךָ רַחֲמִים וְרִחַמְךָ" (דברים יג, י"ח): "כל המרחם על הבריות מרחמין עליו מן השמים".
בוודאי יש לו להקב"ה אוצרות של מתנות חינם, אך לא כל אחד זוכה לקבל מאוצרות אלו. מי כן זוכה? מי שמרחם על הבריות – "כל המרחם על הבריות מרחמין עליו". אלו שמרחמים על הבריות, זוכים לרחמי שמים בלי גבול.
יש לנו דוגמא מצוינת לכך בתחילת הפרשה: "וַיִּקַּח מֹשֶׁה אֶת עַצְמוֹת יוֹסֵף עִמּוֹ כִּי הַשְׁבֵּעַ הִשְׁבִּיעַ אֶת בְּנֵי יִשְׂרָאֵל לֵאמֹר פָּקֹד יִפְקֹד אֱלֹקִים אֶתְכֶם וְהַעֲלִיתֶם אֶת עַצְמֹתַי מִזֶּה אִתְּכֶם." משה רבינו, שגמל חסד עם יוסף ונתעסק בעצמותיו, זכה בהמשך, שהקב"ה בכבודו ובעצמו נתעסק בקבורתו. 
ננסה להבין קצת יותר במה מדובר:
התורה אומרת כמה פעמים את המושג ללכת בדרכי הקב"ה:
"אַחֲרֵי ה' אֱלֹקֵיכֶם תֵּלֵכוּ וְאֹתוֹ תִירָאוּ וְאֶת מִצְו‍ֹתָיו תִּשְׁמֹרוּ וּבְקֹלוֹ תִשְׁמָעוּ וְאֹתוֹ תַעֲבֹדוּ וּבוֹ תִדְבָּקוּן." (דברים יג, ה)
"וְעַתָּה יִשְׂרָאֵל מָה ה' אֱלֹקֶיךָ שֹׁאֵל מֵעִמָּךְ כִּי אִם לְיִרְאָה אֶת ה' אֱלֹקֶיךָ לָלֶכֶת בְּכָל דְּרָכָיו וּלְאַהֲבָה אֹתוֹ וְלַעֲבֹד אֶת ה' אֱלֹקֶיךָ בְּכָל לְבָבְךָ וּבְכָל נַפְשֶׁךָ" (דברים י, יב)
יְקִימְךָ ה' לוֹ לְעַם קָדוֹשׁ כַּאֲשֶׁר נִשְׁבַּע לָךְ כִּי תִשְׁמֹר אֶת מִצְו‍ֹת ה' אֱלֹקֶיךָ וְהָלַכְתָּ בִּדְרָכָיו" (דברים כח, ט) 
כִּי אִם שָׁמֹר תִּשְׁמְרוּן אֶת כָּל הַמִּצְוָה הַזֹּאת אֲשֶׁר אָנֹכִי מְצַוֶּה אֶתְכֶם לַעֲשֹׂתָהּ לְאַהֲבָה אֶת ה' אֱלֹקֵיכֶם לָלֶכֶת בְּכָל דְּרָכָיו וּלְדָבְקָה בוֹ" (דברים יא, כב)
שואלת הגמרא: וכי אפשר להידבק בהקב"ה והלא הקב"ה הוא אש אוכלה?
אלא להדבק במידותיו של הקב"ה. מה הקב"ה רחום וחנון אף אתה תהא רחום וחנון
במקום אחר עונה הגמרא על השאלה הזו שאיך אפשר להידבק בהקב"ה שהוא אש אוכלה, תשובה קצת אחרת: אלא להלך אחר מדותיו של הקדוש ברוך הוא, מה הוא מלביש ערומים, דכתיב: "וַיַּעַשׂ ה' אלוקים לְאָדָם וּלְאִשְׁתּוֹ כָּתְנוֹת עוֹר וַיַּלְבִּשֵׁם׃" (בראשית ג, כא), אף אתה הלבש ערומים; הקדוש ברוך הוא ביקר חולים, דכתיב: "וַיֵּרָ֤א אֵלָיו֙ ה' בְּאֵלֹנֵ֖י מַמְרֵ֑א וְה֛וּא יֹשֵׁ֥ב פֶּֽתַח־הָאֹ֖הֶל כְּחֹ֥ם הַיּֽוֹם" (בראשית יג, יח), אף אתה בקר חולים; הקדוש ברוך הוא ניחם אבלים, דכתיב: "וַיְהִ֗י אַחֲרֵי֙ מ֣וֹת אַבְרָהָ֔ם וַיְבָ֥רֶךְ אֱלֹקִים אֶת־יִצְחָ֣ק בְּנ֑וֹ וַיֵּ֣שֶׁב יִצְחָ֔ק עִם־בְּאֵ֥ר לַחַ֖י רֹאִֽי"׃ (בראשית כה, יא), אף אתה נחם אבלים; הקדוש ברוך הוא קבר מתים, (את משה רבנו) דכתיב: "וַיִּקְבֹּ֨ר אֹת֤וֹ בַגַּיְ֙" (דברים לד, ו), אף אתה קבור מתים".
יש כאן שתי שאלות שעלינו לבאר ולברר, 
שאלה ראשונה: למה הגמרא מזכירה שני משמעויות של הליכה בדרכי הקב"ה. משמעות אחת מדברת על מידות: רחום, חנון: "מה הוא רחום אף אתה תהא רחום...", והמשמעות השנייה מדברת על פעולות, על מעשים: מה הקב"ה מלביש ערומים אף אתה, מה הקב"ה מבקר חולים אף אתה וכו'". 
שאלה שניה: למה הגמרא מתעסקת רק בחסדים. ולא אומרת שלהידבק בה' זה למשל לדון דין אמת כמו שהקב"ה דן דין אמת? למה רק בחסד וברחמים צריכים להיות דומים לקב"ה?

ונענה ראשון על ראשון: קיימות שתי דרגות בחסד. הדרגה הפשוטה יותר היא הפעולות, המעשים: לעשות חסד, מעשה טוב שהשני ייהנה ממנו. כל מעשה חסד שמועיל לשני הרי זה מעשה שמדבק את האדם בקב"ה, גם אם הכוונה של האדם לא הייתה מושלמת, הוא לא ביצע את המעשה כדי להידבק בדרכי הקב"ה, בכל זאת, האדם ביצע מעשה חסד.
הדרגה הגבוהה יותר היא המידות, "מה הוא רחום אף אתה רחום" להיות בעלת מידות טובות במהות האישיות שלנו, ולא רק מידה טובה בביצוע המעשה.
אם עזרתי לחברה ללמוד לפני מבחן ובזכותי החברה הצליחה במבחן, הרי שעשיתי מעשה טוב, והחברה נהנתה מהעזרה שלי כי בזכות העזרה שהגשתי לה, היא הצליחה במבחן.
יתכן מאוד שעשיתי את המעשה ממש אך ורק כדי לעזור לחברה ואז זה ממש מעולה. אבל גם יתכן שעזרתי לה כדי שגם אני איהנה. כי אם הייתי לומדת בבית לבד, יתכן שלא היית מצליחה להתרכז בגלל הרעש שהאחים הקטנים שלי עושים בבית. ידעתי שאצל חברתי ניכנס יחד לחדר שקט ונלמד בנחת למבחן, ובזכות זה גם אני אצליח במבחן. עדיין המעשה הזה הוא מעשה של חסד. כי ביצעתי פעולה שהועילה לחברה. 
בדרגה הגבוהה יותר אנחנו צריכות להיות אנשי חסד במהות שלנו. 
אויש, המורה, מה זה נקרא להיות בעלי חסד במהות שלנו?! זה נשמע גבוה כל כך, אני לא מבינה בכלל מה זה מהות.
"המהות שלי" זה הטיב שלי, הפנימיות שלי, התוכן הפנימי שלי, מה שיש לי בפנים. מה שאני מרגישה, זה מה שאני חושבת, זה מה שמפעיל אותי. 
אנשי חסד במהות, זה שהחסד יהיה אני בעצמי, כל הלב והמוח שלי יבין ויחשוב וירגיש חסד.
כדי להיות בעלת חסד במהות, חסד שנקרא "להדבק במידותיו של הקב"ה", צריך ללמוד להבחין בין חסד אמיתי ונקי לחסד שאינו ראוי, לחסד שנעשה תוך כדי ביצוע מעשה שאסור.
זוכרת את שני הסיפורים בתחילת השיעור? 
כשגומלים חסד, צריך לבדוק מה קורה מסביב. צריך לבדוק שתוך כדי חסד, לא עוברים חלילה על ציווי ה'. האם באמת הילדונת שלא יכלה לראות דמעות היא רחמנייה? האם היא ריחמה על חברתה, או על עצמה? ברור שאם מתדבקים במידותיו של הקב"ה, ונעשים לרחמנים במהות, לא נכשלים בעבירה...
לשמור לחברתי מקום באוטובוס, על חשבון אישה מבוגרת שעלתה לאוטובוס, ושילמה כבר לנהג ועכשיו היא תצטרך לעמוד כל הדרך – האם זה מעשה חסד אמיתי? האם הקב"ה מרוצה מזה? 
האם מעשה שעשיתי אותו רק, וההדגשה היא על רק בגלל שנעים לי ורק אני רוצה להרוויח ממנו, האם הוא נקרא חסד של להידבק בדרכי ה'?
מותר ליהנות ממעשה חסד, אבל לא זו הסיבה שנעשה אותו.
כשהחסד הוא במהות שלי, אני בוחרת לעזור לחברה גם אם היא לא נעימה לי, וגם אם זה לא משתלם לי לעזור לה.
"ואת החסידה" (ויקרא יא, יט). "למה נקרא שמה חסידה, שעושה חסד עם חברותיה" (חולין סג). אם לחסידה יש תכונה של חסד מדוע היא עוף טמא? אלא שהחסידה "עושה חסד עם חברותיה" בלבד, היא מסמלת את מי שאינם נותנים דעתם על איש מלבד 'אנשי שלומם', עושים חסדים רק עם מי שכדאי להם ומשתלם להם.
ואנחנו שרוצות כל כך להידבק בה' וללכת בדרכיו, מה נעשה כדי לעזור לחברתנו להצליח במבחן? נבחר בדרך מותרת בדרך שלא רק פותרת בעיה אחת של להצליח במבחן, אלא בדרך שמעניקה לחברה גם שעתיים של למידה חווייתית והנאה צרופה מעצם הלמידה ביחד, וגם הצלחה במבחן. זה חסד אמיתי, במעשה טוב ומושלם. 
ומה עם השאלה השנייה? למה אין ציווי להדבק בה' גם במשפט? מה הקב"ה דן דין אמת, אף אנחנו?
בחומש ויקרא (י"ט טו פרשת קדושים) בעניין הדיינים כתוב: "לֹא תִשָּׂא פְנֵי דָל" אסור לדיין לרחם על העני ולחייב את העשיר למרות שהוא צודק, כי לא יקרה לו כלום אם יפסיד קצת כסף... להיפך אולי גם נזכה את העשיר לקיים מצות צדקה.
הנה, זו התשובה לשאלה השנייה שנשאלה
אנחנו לא יכולים לעשות דין אמת ומשפט כמו הקב"ה. כי רק הקב"ה יודע לרחם מבלי לפגוע  באחר.  
אכן יש ציווי על הדיינים לדון דין אמת כי כך צריך להיות. אבל לא אומרים זאת בהקשר של להדמות להקב"ה כי אצל הקב"ה הכול חסד גם מה שנראה לנו שאינו חסד, אנחנו פשוט לא מבינים את זה. 
אבל מה שברור שאם נעשה מעשה חסד שהשני נהנה ממנו והמעשה נעשה בהיתר ולא באיסור הרי שזה מעשה חסד שגורם לנו ללכת בדרכי הקב"ה ולהדבק בדרכיו.
ידועים דברי חז"ל (שבת קנא) על הפסוק "ונתן לך רחמים ורחמך" - "כל המרחם על הבריות מרחמין עליו מן השמים". לפי זה נוכל לבאר בדרך צחות את הבקשה שאומרים בסליחות: "מכניסי רחמים הכניסו רחמינו לפני בעל הרחמים" וצריך להבין: אם בקשתינו שיעוררו עלינו רחמים, מה פשר הלשון "הכניסו רחמינו", היינו צריכים לומר: "בקשו רחמים עלינו לפני בעל הרחמים"? 
אלא שאנו דווקא מבקשים שיכניסו את רחמינו, את הרחמים שלנו, אותם הרחמים שאנחנו מרחמים על הבריות, שיכנסו לפני בעל הרחמים, כדי שיקוים בנו כל המרחם על הבריות מרחמין עליו מן השמים.
ונסיים במה שאמרנו בהתחלה בשם  אבא שאול: בוודאי יש לו להקב"ה אוצרות של מתנות חינם, אך לא כל אחד זוכה לקבל מאוצרות אלו. מי כן זוכה? מי שמרחם על הבריות – "כל המרחם על הבריות מרחמין עליו". אלו שמרחמים על הבריות, זוכים לרחמי שמים בלי גבול.
מאחלת שתזכנה כולן להמשיך להידבק במידותיו של הקב"ה ונוסיף לצבור מעשי חסד עם משפחתינו, ועם סביבתנו, ועם חברותינו, שיעוררו עלינו רחמים במיוחד בימים אלו. ולוואי ונזכה להיות מן המרחמים, ומרוחמים על ידי אבינו, מלך מלכי המלכים.
שבת שלום!

